《诸葛武侯铜蒺藜歌》
清代·黄兆麟

罡风卷空云四垂，扁舟驾浪帆不倚。篷窗开笥光陆离，云看武侯铜蒺藜。

芒耀四射形模奇，苔斑变作鳞之而。古如宝采腾鼎彝，峭如圭角森岐嶷。

锐如颖脱囊中锥，晃如霜锷生戟枝。是真神物何崛崎，当年武功屯虎貔。

风云八阵开鱼丽，连濠密布如棘茨。贼骑却顾奔且驰，定军山畔愁云迷。

五丈原头星陨辉，金刀祚尽哲人萎。此物光芒长不隳，邺宫铜雀久尘泥。

此物雷霆为护持，木牛流马千秋遗。奇筹转饷咸仰追，岂知当日雄军威。

杈丫满营助险巇，即今入手含霜晖。英风飒飒砭人肌，眼中如见千熊罴。

戈矛森列扬灵旗，昔读我乡陶园诗。汉中通守曾得之，毛君何缘憩神祠。

沙场寸铁行囊携，舟中濡笔不敢题，满江白浪腾蛟螭。

作者简介：黄兆麟，字叔文，号黻卿，善化人。道光庚子进士，改庶吉士，授编修，历官光禄寺少卿。有《古樗山房遗稿》。